- Det er bare mega ærgerligt. Det er en kæmpe skuffelse, men der er jo ikke noget at gøre ved det. Sådan siger Thomas Nolan Hansen, der er sportschef ved Aalborg Atletik & Motion. Det er dem, der er arrangør af DHL Stafetten i Aalborg. Normalt deltager omkring 20.000 løbere i den nordjyske del af stafetten. Det er hold af både kollegaer og kammerater. - Jeg har snakket med DHL og de andre arrangører, og først tænkte vi, at vi kunne flytte arrangementet. Men det ville aldrig blive det samme. I stedet for at gøre det halvt, så tror jeg, at vi må sætte alle sejl til næste år, siger han. Urealistisk at udsætte Netop på grund af de mange deltagere, har man valgt at aflyse i stedet for at udsætte det til efteråret. - Vi har jo et forsamlingforbud, som gælder indtil udgangen af august. Jeg tror simpelthen ikke, at vi kan sende flere tusinde afsted fra Kildeparken samtidig - der må komme andre retningslinjer til den tid. Og så ville det være træls at udsætte arrangementet bare for at aflyse det igen, siger Thomas Nolan Hansen. For Aalborg Atletik & Motion betyder den aflyste stafet, at klubben mister sin absolut største indtægt, derfor er udgifterne i år skåret ned til et minimum.

Referat:
En af det helt store sportsbegivenheder i Aalborg er i år aflyst. Det er ikke realistisk at kunne gennemføre - og arrangørene vil ikke gøre det halvt.